Helsinki 13.9.2011

ULKOSUOMALAISPARLAMENTIN LAUSUNTO ISYYSLAIN UUDISTAMISESTA:

KOHTA 7. ISYYSLAIN SIIRTYMÄSÄÄNNÖKSET

Ulkosuomalaisparlamentti haluaa kunnioittavasti esittää isyyslain uudistamishankkeeseen seuraavaa:

Ulkosuomalaisparlamentti ilmaisee tukensa Euroopan ihmisoikeustuomioistuimen lausuntoon vuoden 1976 voimaan tulleen isyyslain viiden vuoden määräajasta, jonka aikana isyyskannetta tuli nostaa jos lapsi oli syntynyt ennen isyyslain voimaantuloa. EIT:n huomautus siitä, että määräaikaa on tulkittu liian ehdottomasti niissä tapauksissa, jossa lapsen intressi nostaa kanne on suuri, on näkemyksemme mukaan oikea. Jos kanne hylätään suoraan vain määräajan päättymisen perusteella, hylätään lapsen oikeus vanhempaansa ilman mitään harkintaa. Tällainen tilanne on mm. silloin kun lapsi on vasta määräajan umpeuduttua saanut tietoa, joka mahdollistaisi kanteen nostamista.

Ulkosuomalaisparlamenttiin on vuonna 2010 tullut aloite juuri tämäntapaisesta tilanteesta. Aloitteen teki ruotsalainen sotalapsiyhdistys, Riksförbundet Finska Krigsbarn. Esimerkkitapauksessa sotalapsena Ruotsiin lähetetty sai vasta äitinsä kuoleman jälkeen tietää isänsä henkilöllisyyden. Isä oli edelleen elossa mutta kannetta ei voitu nostaa koska määräaika oli jo kauan sitten umpeutunut. Vastaavia tapauksia on Sotalapsiyhdistyksen mukaan muitakin.

Kun kyseessä on ulkomailla asuva suomalainen, lisäongelmaksi muodostuu Suomen lainsäädännöstä ja mahdollisista määräajoista tiedottaminen. Kokemus on osoittanut, että viiden vuoden määräaika ei riitä levittämään tietoa Suomen lainsäädännön muutoksista ulkosuomalaisille riittävän kattavasti. Tämänkin takia ulkosuomalaisparlamentti puoltaa poikkeuksien lisäämistä ehdottomaan määräaikaan. 

Ulkosuomalaisparlamentti haluaa myös tässä yhteydessä korostaa lapsen oikeutta vanhempiinsa, niin kuin se on kirjattu YK:n yleissopimuksessa lasten oikeuksista. Lasten oikeus vanhempiinsa tulisi olla myös isyyskanteissa johtava periaate.

Ulkosuomalaisparlamentin 2010 päätöslauselma kuuluu
Ulkosuomalaisparlamentti esittää, että oikeusministeriö puoltaa isyyslain viisivuotisaikarajan poistamista myös ennen 1.10.1976 syntyneiden lasten kohdalla sekä myös mahdollistaa isyyden rekisteröimisen väestökirjanpitoon isän vastustuksesta huolimatta silloin, kun isyys voidaan osoittaa. 
Päätöslauselma on myös aikaisemmin tämän vuoden aikana ollut valtioneuvoston pyynnöstä oikeusministeriössä lausunnolla. 

Kunnioittavasti,

Paula Selenius			Tina Nordqvist
toiminnanjohtaja			parlamenttisihteeri
Suomi-Seura ry.			ulkosuomalaisparlamentti